ΓΡΑΠΤΗ ΕΡΩΤΗΣΗ E-0399/00

υποβολή: Ioannis Averoff (PPE-DE) και Antonios Trakatellis (PPE-DE) προς την Επιτροπή

(15 Φεβρουαρίου 2000)

Θέμα: Εφαρμογή Κοινοτικής Νομοθεσίας και Κοινοτικές Χρηματοδοτήσεις προς την Ελλάδα για την προστασία των δασών

Από τους κοινοτικούς κανονισμούς 3528/86(1)και 2158/92(2)που αφορούν την προστασία των δασών από την ατμοσφαιρική ρύπανση και τις πυρκαγιές απορρέουν συγκεκριμένεςποχρεώσεις για τα κράτη μέλη, όπως για παράδειγμα σχέδια πυροπροστασίας. Οι κανονισμοί δίνουν επίσης στα κράτη μέλη τη δυνατότητα χρηματοδότησης δράσεων που εμπίπτουν στις διατάξεις αυτών των κανονισμών.

Ερωτάται η Επιτροπή σχετικά με την εφαρμογή των παραπάνω κανονισμών στην Ελλάδα και συγκεκριμένα εάν η Ελλάς:

1. Έχει αποστείλει στην Επιτροπή, σύμφωνα κιόλας με το άρθρο 10 της Συνθήκης του Άμστερνταμ, τις πληροφορίες που προβλέπει ειδικά ο κανονισμός 2158/92;

2. Τί ποσά έχει λάβει από τους δύο αυτούς χρηματοδοτικούς κανονισμούς από το 1995 μέχρι τώρα αναλυτικά και τί ποσοστό αντιπροσωπεύουν σχετικά με τα άλλα μεσογειακά κράτη μέλη;

3. Υπάρχουν άλλα κοινοτικά χρηματοδοτικά μέσα από τα οποία έχει επωφεληθεί για την προστασία των δασών της; Τί ποσά αντιπροσωπεύουν και τί ποσοστά σε σχέση με τα άλλα κράτη μέλη της Μεσογείου;

(1) ΕΕ L 326 της 21.11.1986, σελ. 2.

(2) ΕΕ L 217 της 31.7.1992, σελ. 3.

Απάντηση του κ. Fischler εξ ονόματος της Επιτροπής

(06 Απριλίου 2000)

1. Σύμφωνα με το άρθρο 2 του κανονισμού (ΕΟΚ) αριθ. 2158/92 του Συμβουλίου της 23ης Ιουλίου 1992 σχετικά με την πυροπροστασία των κοινοτικών δασών, η Ελλάδα απέστειλε στην Επιτροπή στις 2 Φεβρουαρίου 1993 τον κατάλογο των περιοχών που έχουν ταξινομηθεί ανάλογα με το βαθμό κινδύνου πυρκαγιάς των δασών. Ο εν λόγω κατάλογος στον οποίο περιλαμβάνεται το σύνολο του εδάφους που έχει ταξινομηθεί, δεόντως αιτιολογημένος, ως περιοχήψηλού κινδύνου εγκρίθηκε από την απόφαση C(93)1619 της Επιτροπής της 24ης Ιουνίου 1993.

Μετά από την εν λόγω έγκριση και σύμφωνα με το άρθρο 3 του προαναφερθέντος κανονισμού, η Ελλάδα διαβίβασε στην Επιτροπή στις 24 Ιουνίου 1993 το εθνικό σχέδιο πυροπροστασίας των δασών, για το οποίο η Επιτροπή διατύπωσε θετική γνωμοδότηση σύμφωνα με τις διατάξεις του άρθρου 3 στις 7 Μαρτίου 1994.

Τέλος, η Ελλάδα κοινοποίησε στην Επιτροπή, στις 8 Οκτωβρίου 1999, την ενημέρωση του αρχικού σχεδίου που προβλέπεται για διάρκεια 10 ετών (1994-2003). Στις 10 Ιανουαρίου 2000, η Επιτροπή διατύπωσε νέα γνωμοδότηση στην οποία συμπεραίνεται ότι το σχέδιο που ενημερώθηκε από την Ελλάδα συνεχίζει να πληροί τους στόχους και τους προσανατολισμούς που αναφέρονται στο άρθρο 3 του κανονισμού (ΕΟΚ) αριθ. 2158/92.

Εξάλλου, μετά την έναρξη ισχύος του κανονισμού (ΕΟΚ) αριθ. 804/94 της Επιτροπής της 11ης Απριλίου 1994 περί ορισμένων λεπτομερών κανόνων εφαρμογής του κανονισμού (ΕΟΚ) αριθ. 2158/92 του Συμβουλίου όσον αφορά τα συστήματα πληροφόρησης για τις πυρκαγιές των δασών(1), η Ελλάδα θέτει στη διάθεση της Επιτροπής κάθε έτος, μετά από το 1994, τα στοιχεία που προβλέπονται από τον κανονισμό.

2. Στο πλαίσιο των κανονισμών (ΕΟΚ) αριθ. 3528/86 του Συμβουλίου της 17ης Νοεμβρίου 1986 για την προστασία των δασών στην Κοινότητα από την ατμοσφαιρική ρύπανση και (ΕΟΚ) αριθ. 2158/92, που ήδη έχει αναφερθεί στο σημείο 1 της απάντησης του Αξιότιμου Μέλους του Κοινοβουλίου, η Κοινότητα χορήγησε ενισχύσεις ύψους 71,48 εκατ. ευρώ για ενέργειες που αφορούν το σύνολο των μεσογειακών κρατών, δηλαδή της Ελλάδας, της Ισπανίας, της Γαλλίας, της Ιταλίας και, επίσης, της Πορτογαλίας, για την περίοδο 1995-1999. Από το εν λόγω ποσό, η ενίσχυση που χορηγήθηκε για τις ενέργειες στην Ελλάδα για την εν λόγω περίοδο ανέρχεται σε 13,64 εκατ. ευρώ, ποσό που αντιπροσωπεύει 19 % του συνολικού ποσού.

3. Η Ελλάδα έλαβε, επιπλέον, της κοινοτικής συγχρηματοδότησης στον τομέα για τον οποίο ενδιαφέρεται το Αξιότιμο Μέλος του Κοινοβουλίου, και άλλες ενισχύσεις. Το Ταμείο Συνοχής χορήγησε, για την περίοδο 1994-1999, συνδρομή 55,6 εκατ. ευρώ. Η Ισπανία είναι το άλλο κράτος της Μεσογείου το οποίο έλαβε από το Ταμείο Συνοχής ποσό 565 εκατ. ευρώ. Η Πορτογαλία δεν χορήγησε πιστώσεις που προέρχονται από το Ταμείο Συνοχής στο δασικό τομέα.

Όσον αφορά το ΕΓΤΠΕ-τμήμα Προσανατολισμού, στο πλαίσιο του δευτέρου κοινοτικού πλαισίου στήριξης για την Ελλάδα (1994-1999) και των κοινοτικών πρωτοβουλιών, ένα ποσό 224 εκατ. ευρώ από τις διαθέσιμες πιστώσεις χορηγήθηκε στο δασικό τομέα. Στην Πορτογαλία, ποσό 79,7 εκατ. ευρώ χορηγήθηκε στο δασικό τομέα στο πλαίσιο του ΚΠΣ (1994-1999) και στην Ισπανία ποσό 510 εκατ. ευρώ χορηγήθηκε στο δασικό τομέα και στην προστασία του περιβάλλοντος στο πλαίσιο του ΚΠΣ (1994-1999).

(1) ΕΕ L 93 της 12.4.1994.